Betty Janson

Birgitta (Betty) Katarina Janson (Bräcketorp, Edsleskog, 1836ko irailaren 2a – Åmål, 1927ko uztailaren 19a) suediar idazle eta irakaslea izan zen.

 Bizitza 
Birgitta (Betty) Janson Brekethorpen (Dalsland) jaio zen 1836an, Brita Maria Gullicksdotter eta Hans Janson nekazarien bederatzi seme-alabetako bat. Familia fededun batean hazi zen eta ez zuen hezkuntza formalik jaso.

1868an, gurasoak hil ondoren, Åmålera joan zen bizitzera, eta han eskulangintza irakasle gisa hasi zen lanean tokiko eskolan. 1870etik aurrera, kristau berpizkundearen jarraitzaileekin harremanetan jarri zen, Åmåleko Misiolari Elkartean sartu zen, eta ondoren, 1891tik 1901era, elkartearen buru izan zen. Igande-eskola bat ere ireki zuen herrian, baina herriko agintariek ez zuten hori onartu eta eskola publikotik kanporatu zuten. Hori dela eta, Jansonek eskulangintza ikasgai partikularrak emanez eta bere eskulanak salduz irabazten zuen bizibidea.

Eskolatik alde egin ondoren, idazten hasi zen. Batez ere prosa idatzi zuen, baina poesia ere bai. 1884an, bere lehen eleberria eman zuen argitara, Hemmets solsken. Interiörer ur svenska familjelifvet. Guztira, 40 idazlan inguru argitaratu zituen, hainbat egunkari eta aldizkari kristautan idatzitako ipuin laburrak barne. Bi poesia bilduma ere argitaratu zituen: I solnedgången (1906) eta Helgmålstoner (1914). Bere lanean, batez ere hezkuntza moral kristauaren hedapenaren zeregina ezarri zuen. Jansonen liburuak oso arrakastatsuak ziren, askotan berrargitaratu ziren eta familientzako irakurgai ezagunak ziren, fikzioa faltsu eta immoraltzat jotzen zuten pertsona fededunen artean barne. Idazleak berak ez zien inoiz bere liburuei «eleberri» deitu, «bizitzako istorioak» direla esanez.

Betty Janson 1927an hil zen Åmålen, 90 urte zituela.

 Lan hautatuak 

 Erreferentziak 

 Kanpo estekak 

Kategoria:Suediako eleberrigileak
Kategoria:Emakume eleberrigileak
Kategoria:Suediako poetak
Kategoria:Emakume poetak
Kategoria:Kristau idazleak
Kategoria:Suedierazko idazleak
Kategoria:XIX. mendeko emakume idazleak
Kategoria:XX. mendeko emakume idazleak
Kategoria:Suediako irakasleak
Kategoria:Emakume irakasleak